Σύλλογος Επί – Κοινωνία Κατοίκων Επέκτασης Θέρμης

**Πεπραγμένα Απερχόμενης Διοίκησης Συλλόγου Επί για το διάστημα Οκτωβρίου 2020 – Μαρτίου 2022**

Ο Σύλλογος Επί Κοινωνία Κατοίκων Επέκτασης Θέρμης, ιδρύθηκε κατά τη διάρκεια της πανδημίας του Covid-19, σε εξαιρετικά δύσκολες συνθήκες για κοινωνική δράση. Σκοπός του Συλλόγου είναι η συμβολή του στην αναβάθμιση της περιοχής μας και η ανάπτυξη καλύτερης επικοινωνίας των κατοίκων μεταξύ τους αλλά και με τους τοπικούς φορείς. Θέλουμε να ευαισθητοποιήσουμε τους συμπολίτες μας σε θέματα σεβασμού του δημόσιου χώρου και εθελοντισμού. Θέλουμε να βοηθήσουμε να αγαπήσει ο καθένας τη γειτονιά του, ώστε να καταφέρουμε, με τη συμμετοχή όλων, την αναβάθμιση του τόπου στον οποίο ζούμε.

Εν μέσω πανδημίας, η δυσκολία ανάπτυξης δραστηριότητας ήταν μεγάλη, καθώς οι ισχύοντες υγειονομικοί περιορισμοί δεν επέτρεψαν την πραγματοποίηση κάποιων δράσεων και μεγάλων εκδηλώσεων. Σε αρκετές περιπτώσεις αναγκαστήκαμε να ακυρώσουμε ήδη προγραμματισμένες δράσεις καθώς και μία μεγάλη ανοιχτή εκδήλωση. Επιστρατεύσαμε όλες μας τις δυνάμεις και καταβάλαμε κάθε δυνατή προσπάθεια, ώστε να λειτουργήσει ο Σύλλογος όσο το δυνατόν πιο εύρυθμα, με σκοπό την επίτευξη της αναβάθμισης της περιοχής, επιδιώκοντας την επίλυση χρόνιων προβλημάτων.

Παρακάτω συνοψίζουμε τις δράσεις μας κατά το αρχικό διάστημα λειτουργίας του Συλλόγου Επί:

**1) Οκτώβριος 2020.** Δράση καθαριότητας με τίτλο «Καθαρίζοντας τη Γειτονιά μας». Στο σημείο της δράσης, καλέσαμε τον Αντιδήμαρχο Καθαριότητας του Δήμου Θέρμης, κ. Π. Πονερίδη, τον οποίο ξεναγήσαμε σε όλη την περιοχή της Επέκτασης, για να διαπιστώσει και ο ίδιος τα σημεία που πάσχουν λόγω έλλειψης κάδων και καθυστερήσεων στην αποκομιδή από τα συνεργεία του δήμου.

**2) Δεκέμβριος 2020.** Ασχοληθήκαμε εκτενέστερα με το πρόβλημα της καθαριότητας της περιοχής μας που μέχρι τότε παρουσίαζε διαρκή επιδείνωση. Γυρίσαμε όλη την περιοχή της Επέκτασης Θέρμης προκειμένου να εντοπίσουμε εκ νέου τα προβληματικά σημεία (υπερχείλιση κάδων, εναπόθεση απορριμμάτων εκτός κάδων και διασκορπισμός αυτών, ογκώδη και κλαδιά, σημεία έλλειψης κάδων). Επιπλέον, ζητήσαμε μέσω της ομάδας μας στο Facebook από συνδημότες μας να μας υποδείξουν τα προβληματικά σημεία που χρίζουν άμεσης αντιμετώπισης. Στη συνέχεια, συγκεντρώσαμε τις απαντήσεις, ελέγξαμε τα σημεία και μεταβιβάσαμε τα αιτήματα στη Διεύθυνση Καθαριότητας του Δήμου, ζητώντας την άμεση αντιμετώπιση. Το αίτημά μας έγινε δεκτό στα τέλη Μαρτίου του 2021 με την εγκατάσταση νέων κάδων στα περισσότερα σημεία.

**3) 26 Ιανουαρίου 2021.** Μία από τις αρκετές συναντήσεις με φορείς, ήταν αυτή με τον Πρόεδρο της ΔΕΥΑΘ κ. Δ. Ζελιλίδη και επιτελικά στελέχη της Επιχείρησης. Ζητήσαμε ενημέρωση για τα έργα της Ύδρευσης, όπως το εσωτερικό δίκτυο (χρόνους αποπεράτωσης, αποκατάστασης ζημιών κλπ) καθώς και για το έργο της αποχέτευσης (χρονοδιαγράμματα, χάρτες δικτύου κλπ). Συζητήσαμε επίσης για την κατασκευή του Βιολογικού της Θέρμης, το δίκτυο ομβρίων υδάτων της Επέκτασης και την τελευταία αύξηση στα τέλη της ύδρευσης.

**4) 17 Μαρτίου 2021.** Τηλεδιάσκεψη με τον Αντιπεριφερειάρχη Υποδομών και Δικτύων κ. Πάρι Μπίλλια. Ενημέρωση για θέματα αρμοδιότητάς του όπως τον καθαρισμό των ρεμάτων, τις εξόδους στη Μουδανίων, την κατασκευή «Ανατολικής Περιφερειακής Κ11 στη Θέρμη», την κωλυσιεργία έργων και τον ρόλο της Αποκεντρωμένης Διοίκησης σε αυτό. Ζητήσαμε εγγράφως με αίτημα, την αλλαγή προτεραιότητας στην οδό Κουγιάμη με τον παράδρομο της Μουδανίων στην Eurotech. Στο σημείο αυτό, δημιουργείται κάποιες ώρες της μέρας μποτιλιάρισμα, λόγω κίνησης προς τα σχολεία. Το αίτημά μας αφού εξετάστηκε από την αρμόδια Υπηρεσία της ΠΚΜ, απορρίφθηκε.

**5) 23 Απριλίου2021.** Δράση αλληλεγγύης για το φιλανθρωπικό σωματείο «ΠΝΟΗ ΕΛΠΙΔΑΣ» συγκεντρώνοντας είδη πρώτης ανάγκης για ευπαθείς ομάδες εν όψει του Πάσχα.

**6) Ιούλιος 2021.** Επιστολή προς τη ΔΕΥΑΘ κοινοποιώντας τα παράπονα των συνδημοτών μας για συνεχείς διακοπές νερού, για την καθυστέρηση στην αποκατάσταση των ζημιών που προκάλεσε ο εργολάβος της ύδρευσης και τέλος, ζητώντας συγκεκριμένες απαντήσεις για το θέμα του έργου της Αποχέτευσης.

**7) Αύγουστος2021.** Δωρεά ποσού 200€ προς τους «ΟΦΚΑΘ Εθελοντές Πολιτικής Προστασίας», για να ενισχύσουμε την προσπάθειά τους για αγορά ενός οχήματος δασοπυρόσβεσης.

**8) Σεπτέμβριος 2021**. Δράση στήριξης του νεοσύστατου 7ουΝηπιαγωγείου Θέρμης εκεί όπου υπάγονται τα νήπια της Επέκτασης. Το σχολείο ξεκίνησε τη λειτουργία του το προηγούμενο σχολικό έτος, με ελλείψεις σε υλικοτεχνικές υποδομές. Επικοινωνήσαμε το θέμα και αναζητήσαμε με δωρεές επιχειρηματιών της περιοχής έναν ηλεκτρονικό υπολογιστή και έναν πλαστικοποιητή εγγράφων. Επιπλέον, συντονίσαμε δράση και συγκεντρώσαμε μεγάλο αριθμό αξιόλογων βιβλίων και παιχνιδιών, που εμπλούτισαν το υλικό του σχολείου.

**9) 3 Οκτωβρίου 2021.** Σε συνεργασία με τον Σύλλογο «Greek Eco Project», υλοποιήσαμε τη δράση «Πάρε ένα βιβλίο – Άφησε ένα βιβλίο». Οι δύο Σύλλογοι με τη βοήθεια τριών χορηγών, που βρήκαμε εμείς, ανέλαβαν την εξ΄ολοκλήρου χειροποίητη κατασκευή 4 μικρών βιβλιοθηκών, τις οποίες και τοποθέτησαν σε υπαίθριους χώρους σε 4 διαφορετικά σημεία της Επέκτασης Θέρμης, παροτρύνοντας τους κατοίκους με το σύνθημα «Ανταλλάξτε βιβλία και αφήστε τα να ταξιδέψουν στη γειτονιά μας». Η δράση είχε μεγάλη απήχηση από τους συνδημότες μας. Τα τοπικά ΜΜΕ προέβαλαν την ιδέα μας και υπήρξε δημοσιογραφική κάλυψη και από το Αθηναϊκό/Μακεδονικό Πρακτορείο.

**10) 3 Δεκεμβρίου 2021**. Συνάντηση με επιτελείς της Γενικής Αστυνομικής Διεύθυνσης Θεσσαλονίκης στο μέγαρο της ΓΑΔΘ για το θέμα της έξαρσης διαρρήξεων στην περιοχή της Επέκτασης. Ζητήσαμε εγγράφως με σχετική επιστολή την ενίσχυση της αστυνόμευσης της περιοχής με περιπολίες. Τονίσαμε την επικινδυνότητα της περιοχής μας λόγω αραιοκατοίκησης και έλλειψης φωτισμού που εντείνουν το πρόβλημα αλλά και την ανάγκη μετεγκατάστασης του Α.Τ. Ασφάλεια Θέρμης από τα Βασιλικά σε κεντρικό σημείο του Δήμου. Η ανταπόκριση της Αστυνομίας ήταν άμεση με έναρξη καθημερινών περιπολιών. Η επιστολή μας απεστάλη και στη Εισαγγελία Θεσσαλονίκης. Επίσης, δώσαμε δημοσιότητα στο θέμα με την ανάδειξή του σε τοπικά ΜΜΕ (όπως το Ράδιο Θεσσαλονίκη).

**11) 13 Δεκεμβρίου 2021.**Μέλη του ΔΣ επισκέφθηκαν το Α.Τ. Ασφαλείας Θέρμης στα Βασιλικά για να καταθέσουν και εκεί το αίτημα για αστυνόμευση και να συζητήσουν το θέμα της ασφάλειας στην περιοχή της Επέκτασης.

**12) 5 Δεκεμβρίου 2021.** Στολισμός χριστουγεννιάτικου δέντρου, για πρώτη φορά στην Επέκταση Θέρμης, από το Σύλλογο Επί, στον κυκλικό κόμβο της Κουγιάμη με Τσαλδάρη.

**13) 16 Ιανουαρίου 2022**.Δράση για την Οδική Ασφάλεια στη συμβολή των οδών Απ. Κουγιάμη με Αθ. Διάκου. Συγκεντρωθήκαμε και σχηματίσαμε με τα χέρια μας έναν κύκλο, επί του οδοστρώματος, συμβολίζοντας έναν κυκλικό κόμβο. Διαμαρτυρηθήκαμε για την καθυστέρηση στην υλοποίηση του έργου των δύο κυκλικών κόμβων, που εξαγγέλθηκε από τον Δήμο Θέρμης το 2019 και δεν έχει ακόμα κατασκευαστεί, τρία χρόνια μετά. Τον ανθρώπινο αυτόν σχηματισμό σε κύκλο, φροντίσαμε να φωτογραφίσουμε με drone από ψηλά. Με τη διαμαρτυρία μας αυτή σκοπεύαμε στην ανάδειξη του ζητήματος της οδικής ασφάλειας, που επιδεινώνεται στην περιοχή της Επέκτασης. Η δράση μας έλαβε σημαντική δημοσιότητα από τοπικά ΜΜΕ και καλύφθηκε δημοσιογραφικά και από το Αθηναϊκό/Μακεδονικό Πρακτορείο.

**14) 26 Ιανουαρίου 2022.** Με επιστολή προς το Δήμο Θέρμης, περιγράφουμε την ανάγκη για συγκεκριμένες άμεσες ενέργειες σχετικά με την Οδική Ασφάλεια στην Επέκταση, ζητώντας ενημέρωση για τις ενέργειες που σκοπεύουν να κάνουν για την διευθέτηση των προβλημάτων.

Όλες οι παραπάνω ενέργειες περιγράφονται αναλυτικά στο website του Συλλόγου [www.epi-thermi.gr](http://www.epi-thermi.gr). To website και η κλειστή ομάδα μας στο Facebook αποτελούν τα κυριότερα εργαλεία επικοινωνίας του Συλλόγου και τα διατηρούμε στο καλύτερο δυνατό επίπεδο, συμβάλλοντας και με αυτόν τον τρόπο στη βελτίωση της επικοινωνίας μεταξύ των κατοίκων της Επέκτασης.

Θέρμη, 28 Μαρτίου 2022

**Το ΔΣ Του Συλλόγου Επί**

**ΟΙΚΟΝΟΜΙΚΟΣ ΑΠΟΛΟΓΙΣΜΟΣ**

**Ο οικονομικός απολογισμός αφορά στην περίοδο έως 28/2/2022**

|  |  |
| --- | --- |
| **ΕΣΟΔΑ** |  |
| Συνδρομές 2021 (69) | 1,380.00 |
| Συνδρομές 2022 (35) | 700.00 |
| Δωρεές 2021 | 670.00 |
| Διάφορα υπόλοιπα | 3.38 |
| **ΣΥΝΟΛΟ ΕΣΟΔΩΝ** | **2,753.38** |
|  |  |
| **ΕΞΟΔΑ** |  |
| Πρωτοδικείο – Καταστατικό | 300.00 |
| Ενοίκιο | 144.00 |
| Έξοδα εμβασμάτων | 27.00 |
| Αποστολή SMS & κατοχύρωση Domain | 50.00 |
| Φυλλάδια | 125.00 |
| Μπάνερ | 40.00 |
| Δωρεά για όχημα ΟΦΚΑΘ | 200.00 |
| Δράση "ΠΑΡΕ ΕΝΑ ΒΙΒΛΙΟ - ΑΦΗΣΕ ΕΝΑ ΒΙΒΛΙΟ" | 359.63 |
| Χριστουγεννιάτικο Δέντρο | 196.48 |
| Βασιλόπιτα | 15.00 |
| Τραπεζικά έξοδα για κάρτες ΑΤΜ | 40.00 |
| **ΣΥΝΟΛΟ ΕΞΟΔΩΝ** | **1,497.11** |
|  |  |
| **ΤΡΕΧΟΝ ΥΠΟΛΟΙΠΟ** | **1,256.27** |